b"\n_START_ARTICLE_\nTristan da Cunha\n_START_SECTION_\nOdkritje\n_START_PARAGRAPH_\nOtoke je leta 1506 prvi opazil portugalski raziskovalec Trist\xc3\xa3o da Cunha, a mu je razburkano morje prepre\xc4\x8dilo pristanek. Glavni otok je poimenoval po sebi, Ilha de Trist\xc3\xa3o da Cunha. Angle\xc5\xbei so ime spremenili in ga vrisali na pomorske karte kot Tristan da Cunha Island. Nekateri viri navajajo, da je na otok leta 1520, med iskanjem pitne vode, prva stopila posadka portugalske ladje L\xc3\xa1s Rafael pod poveljstvom kapitana Ruya Vaz Pereire. Do prvega nespornega pristanka na otoku je pri\xc5\xa1lo 7. februarja 1643, ko je nanj stopila posadka ladje Heemstede, ki je bila v lasti Nizozemske vzhodnoindijske dru\xc5\xbebe in ji je poveljeval kapitan Claes Gerritsz Bierenbroodspot. Nizozemci so se na otoku v naslednjih 25 letih ustavili \xc5\xa1e ve\xc4\x8dkrat, leta 1656 so izdelali prve grobe karte oto\xc4\x8dja._NEWLINE_Prvo celotno karto oto\xc4\x8dja je izdelala posadka francoske korvete Heure du Berger leta 1767. Prve znanstvene raziskave na otoku je opravil francoski naravoslovec Louis-Marie Aubert du Petit-Thouars, ki se je na njem ustavil za tri dni januarja 1793, med francosko trgovsko ekspedicijo iz Bresta na Mavricij. Izdelal je botani\xc4\x8dno zbirko ter poro\xc4\x8dal o zapu\xc5\xa1\xc4\x8denih ognji\xc5\xa1\xc4\x8dih in zara\xc5\xa1\xc4\x8denih vrtovih, verjetno od nizozemskih raziskovalcev iz 17. stoletja.\n_START_SECTION_\nDevetnajsto stoletje\n_START_PARAGRAPH_\nPrvi stalni prebivalec otoka je bil Jonathan Lambert iz Salema, Massachusetts, ZDA, ki se je priselil na otok decembra 1810 \xc5\xa1e z dvema drugima, kasneje se je skupini pridru\xc5\xbeil \xc5\xa1e \xc4\x8detrti. Lambert je otoke razglasil za svojo last in jih poimenoval Islands of Refreshment (\xc2\xbbOtoki osve\xc5\xbeitve\xc2\xab). Trije izmed \xc5\xa1tirih mo\xc5\xbe so umrli leta 1812; pre\xc5\xbeivel je le Thomas Currie (Tommaso Corri), ki se je na otoku pre\xc5\xbeivljal s kmetijstvom._NEWLINE_Leta 1816 si je Zdru\xc5\xbeeno kraljestvo priklju\xc4\x8dilo otok in mu vladalo iz Kapske kolonije v Ju\xc5\xbeni Afriki. S tem so \xc5\xbeeleli prepre\xc4\x8diti Francozom, da bi otok uporabili za svojo bazo pri morebitnem re\xc5\xa1evanju Napoleona iz zapora na Sveti Heleni. Zasedba otoka je prepre\xc4\x8dila tudi, da bi ZDA otok uporabljale za svojo pomorsko postojanko med vojno leta 1812._NEWLINE_Na otoku je bila nastanjena garnizija britanskih marincev z dru\xc5\xbeinami, s \xc4\x8dimer je prebivalstvo otoka po\xc4\x8dasi raslo. Na otoku so svojo bazo postavili tudi kitolovci, ki so lovili kite v ju\xc5\xbenem Atlantiku. Z odprtjem Sue\xc5\xa1kega prekopa leta 1869 in uvedbo ladij na parni pogon se je osamljenost \xc5\xbee tako odro\xc4\x8dnega otoka samo \xc5\xa1e pove\xc4\x8dala, saj je izgubil vlogo vmesne postojanke za jadrnice, ki so potovale med Evropo in Vzhodno Azijo._NEWLINE_Leta 1867 je otok obiskal princ Alfred, Vojvoda Edinbur\xc5\xa1ki, drugi sin Kraljice Viktorije. V \xc4\x8dast tega obiska je bilo poimenovano glavno naselje oto\xc4\x8dja, Edinburg sedmih morij (Edinburgh of the Seven Seas). 15. oktobra 1873 je otok obiskala znanstvenoraziskovalna odprava kraljeve mornarice na ladji HMS Challenger ter na otokih Tristan, Inaccessible in Nightingale opravila geolo\xc5\xa1ke in zoolo\xc5\xa1ke raziskave. V svojem dnevniku je stotnik George Nares zabele\xc5\xbeil 15 dru\xc5\xbein in 86 posameznikov, ki so \xc5\xbeiveli na otoku.\n_START_SECTION_\nDvajseto stoletje\n_START_PARAGRAPH_\nPo hudi zimi leta 1906 in te\xc5\xbekem obdobju, ki je trajalo \xc5\xbee od osemdesetih let 19. stoletja, je britanska vlada oto\xc4\x8danom ponudila preselitev. Oto\xc4\x8dani so imeli sestanek, na katerem so ponudbo zavrnili. Njihova odlo\xc4\x8ditev je samo \xc5\xa1e poglobila osamljenost otoka. Poro\xc4\x8dali so, da med letoma 1909 in 1919 ni otoka obiskala niti ena ladja, to obdobje je prekinila \xc5\xa1ele ladja HMS Yarmouth, ki je prebivalce obvestila o razpletu prve svetovne vojne._NEWLINE_Maja 1922 se je na otoku za nekaj dni ustavila ekspedicija Shackleton\xe2\x80\x93Rowett, zbrala nekaj botani\xc4\x8dnih in geolo\xc5\xa1kih vzorcev ter se nato odpravila v Cape Town. V naslednjih letih so otok obiskale ladje RMS Asturias leta 1927, RMS Empress of France leta 1928, RMS Duchess of Atholl leta 1929 in RMS Empress of Australia leta 1935. Leta 1936 je The Daily Telegraph iz Londona poro\xc4\x8dal, da na otoku \xc5\xbeivi 167 ljudi, 185 glav \xc5\xbeivine in 42 konj._NEWLINE_Med decembrom 1937 in marcem 1938 je otok obiskala norve\xc5\xa1ka znanstvena odprava. Sociolog Peter A. Munch je med odpravo podrobno dokumentiral oto\xc5\xa1ko kulturo. Otok je ponovno obiskal v letih 1964\xe2\x80\x931965. Otok je leta 1938 obiskal tudi W. Robert Foran, ki je poro\xc4\x8dal za National Geographic Society. O otoku je napisal \xc4\x8dlanek \xc2\xbbTristan da Cunha, Isles of Contentment\xc2\xab, objavljen je bil novembra 1938._NEWLINE_Dvanajstega januarja 1938 je Zdru\xc5\xbeeno kraljestvo otok priklju\xc4\x8dilo Sveti Heleni in tako ustanovilo britansko \xc4\x8dezmorsko ozemlje Sveta Helena, Ascension in Tristan da Cunha._NEWLINE_Med drugo svetovno vojno je Zdru\xc5\xbeeno kraljestvo uporabljalo otok kot skrivno pomorsko postojanko Kraljeve vojne mornarice s kodnim imenom HMS Atlantic Isle. Na otoku je delovala vremenska in radijska opazovalnica, preko katere so spremljali premike nem\xc5\xa1kih podmornic ter ladijski promet v ju\xc5\xbenem Atlantskem oceanu. Opazovalnica je spodbudila tudi gradnjo druge infrastrukture, med drugim \xc5\xa1ole, bolni\xc5\xa1nice in trgovine na drobno, po vojni pa se je razvoj nadaljeval z vzpostavitvijo tovarne za vlaganje in s tem ve\xc4\x8djo dostopnostjo pla\xc4\x8danega dela. Princ Filip, vojvoda Edinbur\xc5\xa1ki in kraljica Elizabeta II. sta otok obiskala leta 1957 kot del svetovne turneje, na krovu kraljeve jahte HMY Britannia._NEWLINE_Desetega oktobra 1961 je izbruhnil vulkan Queen Mary's Peak, zaradi katerega so evakuirali 264 prebivalcev otoka. Prebivalci so se pred vulkanom za\xc4\x8dasno umaknili na sosednji otok Nightingale, kjer jih je pobrala nizozemska potni\xc5\xa1ka ladja ter jih nato pripeljala v Cape Town, od tam pa so jih prepeljali v Zdru\xc5\xbeeno kraljestvo. Oto\xc4\x8dani so ob prihodu do\xc5\xbeiveli velik novinarski sprejem, namestili so jih v opori\xc5\xa1\xc4\x8de Kraljevega vojnega letalstva v bli\xc5\xbeini Calshota, Hampshire. Naslednje leto je Kraljeva dru\xc5\xbeba na otok poslala ekspedicije, da oceni nastalo \xc5\xa1kodo in opravi geolo\xc5\xa1ke raziskave. Glavno naselje, Edinburg sedmih morij, skoraj ni bilo po\xc5\xa1kodovano, zato se je ve\xc4\x8dina oto\xc4\x8danov leta 1963 vrnila na otok.\n_START_SECTION_\nEnaindvajseto stoletje\n_START_PARAGRAPH_\nTriindvajsetega maja 2001 je otok zadel ciklon z vetrovi do 190 km/h. Ciklon je po\xc5\xa1kodoval \xc5\xa1tevilna poslopja in pobil ve\xc4\x8dje \xc5\xa1tevilo govedi, zato je britanska vlada na otok poslala pomo\xc4\x8d. Da bi prebivalcem olaj\xc5\xa1ali komunikacijo na daljavo in pri poslovanju preko spleta, je mati\xc4\x8dna dr\xc5\xbeava leta 2005 otoku podelila po\xc5\xa1tno kodo (TDCU 1ZZ)._NEWLINE_Trinajstega februarja 2008 je po\xc5\xbear uni\xc4\x8dil tovarno za predelavo rib in \xc5\xa1tiri generatorje, ki so zagotavljali elektriko na otoku. \xc5\xa0tirinajstega marca 2008 so bili dostavljeni novi generatorji, s \xc4\x8dimer je otok ponovno dobil elektriko. Po\xc5\xbear je imel katastrofalne posledice za gospodarstvo otoka, saj je bila tovarna eden redkih virov dohodka za oto\xc4\x8dane. Med gradnjo nove tovarne se je pred otokom zasidrala ladja M/V Kelso, ki so jo uporabljali kot za\xc4\x8dasen obrat za predelavo rib. Nova tovarna je bila postavljena julija 2009._NEWLINE_\xc5\xa0estnajstega marca 2011 je ob otoku Nightingale nasedla tovorna ladja MS Oliva, razlito gorivo pa je ogrozilo tam \xc5\xbeive\xc4\x8de pingvine. Ker otok Nightingale nima sladke vode, so pingvine na \xc4\x8di\xc5\xa1\xc4\x8denje pripeljali na glavni otok Tristan da Cunha._NEWLINE_Petega decembra 2048 bo na otoku mo\xc5\xbeno videti popolni Son\xc4\x8dev mrk. Po izra\xc4\x8dunih bo otok v sredi\xc5\xa1\xc4\x8du mrka, ki naj bi trajal tri minute in pol.\n_START_SECTION_\nFlora in favna\n_START_PARAGRAPH_\nFlora in favna imata \xc5\xa1iroko kro\xc5\xbenopolarno porazdelitev v Ju\xc5\xbenem Atlantiku in ju\xc5\xbenem Tihem oceanu. Tako se mnoge vrste, ki se pojavljajo na otoku Tristan da Cunha, pojavljajo tudi na Novi Zelandiji. Tak primer je rastlina vrste Nertera depressa, ki je bila prvi\xc4\x8d najdena na otoku Tristan da Cunha, kasneje pa so jo na\xc5\xa1li tudi na Novi Zelandiji._NEWLINE_Otok je znan predvsem po neokrnjeni naravi. Organizacija BirdLife International ga je opredelila kot mednarodno pomembno obmo\xc4\x8dje za ptice, saj na njem domujeta dve vrsti kopenskih ptic ter 13 vrst morskih. Otoka Tristan in Gough sta edina znana kraja, kjer se razmno\xc5\xbeuje atlantski viharnik (Pterodroma incerta, ogro\xc5\xbeena vrsta po IUCN). Otok Inaccessible je edino znano gnezdi\xc5\xa1\xc4\x8de nao\xc4\x8darskega viharnika (Procellaria conspicillata, ranljiva vrsta po IUCN). Znano je, da se skrajno ogro\xc5\xbeeni tristanski albatros razmno\xc5\xbeuje le na Goughu in na otoku Inaccessible: vsi gnezdijo na otoku Gough, razen enega ali dveh parov, ki gnezdita na otoku Inaccessible._NEWLINE_Endemi\xc4\x8dni tristanski drozg se pojavlja na vseh severnih otokih, vsak otok ima svojo podvrsto, pri \xc4\x8demer so ptice na Tristanu nekoliko manj\xc5\xa1e in podolgovatej\xc5\xa1e od tistih na otokih Nightingale in Inaccessible. Endemi\xc4\x8dni \xc5\xbeerjav z otoka Inaccessible je najmanj\xc5\xa1a nelete\xc4\x8da ptica na svetu in \xc5\xbeivi le na otoku Inaccessible. Leta 1956 so na lokaciji Sandy Poin na otoku Tristan izpustili osem Goughovih tukalic, ki so nato kolonizirale otok._NEWLINE_Okoli oto\xc4\x8dja je mogo\xc4\x8de opaziti razli\xc4\x8dne vrste kitov in delfinov, njihovo \xc5\xa1tevilo se po\xc4\x8dasi pove\xc4\x8duje po kon\xc4\x8danju nezakonitega lova, ki ga je izvajala Sovjetska zveza. Na oto\xc4\x8dju Tristan prebiva tudi subantarkti\xc4\x8dni krzneni tjulenj (Arctocephalus tropicalis), ve\xc4\x8dinoma na otoku Gough.\n_START_SECTION_\nGospodarstvo\n_START_PARAGRAPH_\nSkozi leta se je na otoku razvila edinstvena dru\xc5\xbebena in gospodarska organiziranost, ki temelji na na\xc4\x8delih Williama Glassa, ki je na otok pri\xc5\xa1el leta 1817. Ta temelji na enakosti. Vsi ljudje na otoku so kmetje, ki imajo lastno zemljo ali pa se ukvarjajo z ribolovom. Vsa zemlja je v skupni lasti. Vsa gospodinjstva imajo lastno zaplato zemlje, na kateri gojijo krompir. \xc5\xa0tevilo glav \xc5\xbeivine je strogo nadzorovano, da bi ohranili pa\xc5\xa1nike ter prepre\xc4\x8dili kopi\xc4\x8denje bogastva. \xc4\x8ce skupnost ne glasuje za spremembo svoje zakonodaje, nih\xc4\x8de izven otoka ne sme kupovati zemlji\xc5\xa1\xc4\x8d ali se preseliti na otok; teoreti\xc4\x8dno bi moral biti prodan celoten otok._NEWLINE_Vsi ljudje, vklju\xc4\x8dno z otroki in upokojenci, so vklju\xc4\x8deni v kmetijstvo, nekateri odrasli pa opravljajo \xc5\xa1e pla\xc4\x8dana dela v vladnih ustanovah ali gospodarski dejavnosti na otoku. Mnogi mo\xc5\xa1ki so zaposleni v ribi\xc5\xa1ki industriji, na morje odhajajo le v lepem vremenu. Nominalna ribolovna sezona traja 90 dni; vendar pa je v ribolovni sezoni 2013 \xe2\x80\x93 od 1. julija do 30. septembra \xe2\x80\x93 trajala le 10 dni, veliko premalo za komercialni ribolov._NEWLINE_Glavni zaslu\xc5\xbeek prebivalcev otoka izvira iz lova na rake, zlasti na tristanskega skalnega jastoga (Jasus). Drugi prihodki izhajajo iz prodaje po\xc5\xa1tnih znamk in kovancev, ki jih zbirajo \xc5\xa1tevilni zbiratelji po svetu. Omejeni prihodki iz turizma vklju\xc4\x8dujejo nastanitev, vodnike in prodajo doma\xc4\x8dih izdelkov, spominkov obiskovalcem in prodajo po po\xc5\xa1ti. Prihodki iz tujine omogo\xc4\x8dajo izvajanje vladnih storitev, zlasti zdravstva in izobra\xc5\xbeevanja._NEWLINE_Vulkanski izbruh leta 1961 je na otoku uni\xc4\x8dil tovarno za predelavo rib, ki pa je bila v kratkem \xc4\x8dasu obnovljena. Ribi\xc4\x8di in predelovalci delajo za ju\xc5\xbenoafri\xc5\xa1ko podjetje Ovenstone, ki ima ekskluzivno pogodbo za prodajo rakov Zdru\xc5\xbeenim dr\xc5\xbeavam in Japonski. \xc4\x8ceprav je Tristan da Cunha \xc4\x8dezmorsko ozemlje Zdru\xc5\xbeenega kraljestva, nima neposrednega dostopa do trgov Evropske unije. Svetovna gospodarska kriza je prizadela tudi otok, tako da je morala uprava pose\xc4\x8di po rezervah. Finan\xc4\x8dne te\xc5\xbeave bi lahko povzro\xc4\x8dile te\xc5\xbeave pri posodabljanju komunikacijske opreme in izbolj\xc5\xa1anju izobra\xc5\xbeevanja na otoku. Po\xc5\xbear 13. februarja 2008 je za\xc4\x8dasno povzro\xc4\x8dil velik gospodarski zastoj na otoku._NEWLINE_\xc4\x8ceprav je Tristan da Cunha del istega \xc4\x8dezmorskega ozemlja kot Sveta Helena, ne uporablja lokalnega denarja funta Svete Helene. Namesto tega otok uporablja britanski funt. Banka Svete Helene je bila ustanovljena leta 2004 na otokih Sveta Helena in Ascension. Ta banka ni fizi\xc4\x8dno prisotna na Tristan da Cunha, vendar so prebivalci Tristana upravi\xc4\x8deni do njenih storitev. Obstaja spominski kovanec otoka._NEWLINE_Otok se nahaja v ju\xc5\xbenoatlantski anomaliji, povr\xc5\xa1ini Zemlje z neobi\xc4\x8dajno \xc5\xa1ibkim magnetnim poljem. \xc5\xa0tirinajstega novembra 2008 je bil na otoku odprt geomagnetni observatorij kot del skupnega projekta danskega meteorolo\xc5\xa1kega in\xc5\xa1tituta in danskega Nacionalnega vesoljskega in\xc5\xa1tituta.\n_START_SECTION_\nPromet\n_START_PARAGRAPH_\nZaradi odro\xc4\x8dne lege je transport do otoka ote\xc5\xbeen. Ker na otoku ni letali\xc5\xa1\xc4\x8da, ga je mo\xc5\xbeno dose\xc4\x8di le po morju. Ribi\xc5\xa1ke ladje iz Ju\xc5\xbene Afrike otok obi\xc5\xa1\xc4\x8dejo osem- ali devetkrat letno. Z otokom Sv. Heleno in Ju\xc5\xbeno Afriko ga je enkrat letno povezovala ladja RMS Saint Helena med svojo januarsko vo\xc5\xbenjo, vendar je v zadnjih letih to pot opravila le leta 2006 in 2011 ter nazadnje 2018. Pristani\xc5\xa1\xc4\x8de v Edinburgu sedmih morij se imenuje Calshot Harbour. Ime je dobilo po kraju iz Hampshira, kjer so za\xc4\x8dasno bivali prebivalci otoka med izbruhom vulkana leta 1961.\n_START_SECTION_\nTelekomunikacije\n_START_PARAGRAPH_\n\xc4\x8ceprav Tristan da Cunha deli klicno kodo +290 s Sv. Heleno, imajo prebivalci dostop do telekomunikacijskega omre\xc5\xbeja Urada za zunanje zadeve Commonwealtha, ki ga zagotavlja Global Crossing. To uporablja obmo\xc4\x8dje \xc5\xa1tevil\xc4\x8denja Londona 020, kar pomeni, da so \xc5\xa1tevilke dostopne prek telefonskega imenika Velike Britanije. Otok je imel dostop do interneta od leta 1998, vendar je zaradi visoke cene spo\xc4\x8detka bil skoraj nedostopen lokalnemu prebivalstvu, ki ga je v glavnem uporabljalo le za po\xc5\xa1iljanje elektronske po\xc5\xa1te. Povezava s hitrostjo 64 kbit/s je bila zelo nestabilna, zagotavljal jo je Inmarsat preko satelitskega telefona. Od leta 2006 se na otoku uporablja manj\xc5\xa1i satelitski terminal s prenosom 3072 kbit/s za potrebe javne uporabe._NEWLINE_Na otoku ni mobilnega telefonskega omre\xc5\xbeja._NEWLINE_Ob\xc4\x8dasno otok obi\xc5\xa1\xc4\x8dejo odprave radioamaterjev, imenovane DXpeditions. Ena izmed teh je bila na toku med septembrom in oktobrom 2014 pod oznako ZD9ZS.\n_START_SECTION_\nVlada\n_START_PARAGRAPH_\nIzvr\xc5\xa1ni organ je britanska kraljica, ki jo na otoku zastopa guverner Svete Helene. Ker je ta stalno nastanjen na Sv. Heleni, ga na Tristanu zastopa upravitelj otoka. Upravitelj je ponavadi karierni uslu\xc5\xbebenec zunanjega ministrstva, ki ga imenuje London. Od leta 1998 se upravitelji menjajo na tri leta. Upravitelj deluje kot predstavnik britanske vlade, svetuje pa mu svet otoka, sestavljen iz osmih izvoljenih in treh imenovanih doma\xc4\x8dinov. Mandat sveta otoka traja tri leta. Novembra 2016 je Sean Burns za\xc4\x8del svoj drugi mandat kot upravitelj otoka._NEWLINE_Eden izmed osmih izvoljenih svetnikov, ki dobi najve\xc4\x8d glasov, je imenovan za poglavarja otoka. Ta nadome\xc5\xa1\xc4\x8da upravitelja, ko tega ni na otoku. Marca 2019 je bil za triletni mandat, \xc4\x8detrti v karieri in prvi po \xc5\xa1estnajstih letih, izvoljen James Glass. Upravitelj in oto\xc5\xa1ki svet svoje delo opravljata v vladnem poslopju, ki je edina dvonadstropna zgradba na otoku. Zgradbo v\xc4\x8dasih imenujejo \xc2\xbbWhitehall\xc2\xab\xc2\xa0ali \xc2\xbbH'admin building\xc2\xab, v njej se nahaja pisarna upravitelja, oddelek za finance, oto\xc5\xa1ka uprava in prostori za oto\xc5\xa1ki svet, ker se izvajajo sestanki._NEWLINE_Na otoku ni nobene politi\xc4\x8dne stranke ali sindikata. Varnostne zadeve ureja policijski in\xc5\xa1pektor s tremi pomo\xc5\xbenimi policisti. Tristan da Cunha ima svojo lastno zakonodajo, vendar se zakon z otoka Sv. Helene na splo\xc5\xa1no uporablja v obsegu, ki ni v neskladju z lokalno zakonodajo, je primeren lokalnim okoli\xc5\xa1\xc4\x8dinam in je temu primerno spremenjen, \xc4\x8de okoli\xc5\xa1\xc4\x8dine to zahtevajo.\n_START_SECTION_\nDemografija\n_START_PARAGRAPH_\nNa otoku je septembra 2018 \xc5\xbeivelo 251 ljudi. Edino naselje je Edinburg sedmih morij (Edinburgh of the Seven Seas). Edina religija je kr\xc5\xa1\xc4\x8danstvo z anglikanskim in rimokatoli\xc5\xa1kim gibanjem. Trenutni prebivalci otoka so potomci petnajstih prednikov, osmih mo\xc5\xa1kih in sedmih \xc5\xbeensk, ki so na otok pri\xc5\xa1li med letoma 1816 in 1908. Mo\xc5\xa1ki so bili Evropejci, \xc5\xbeenske pa me\xc5\xa1ane rase in Afri\xc4\x8danke. Zdaj je celotno prebivalstvo me\xc5\xa1ano in so vsi med seboj v sorodu. V za\xc4\x8detku prej\xc5\xa1njega stoletja je na otok pri\xc5\xa1el mo\xc5\xa1ki ruskih korenin. Ko so se dru\xc5\xbeine leta 1963, po izbruhu vulkana leta 1961, vrnile na otok, so \xc5\xa1tiri oto\xc4\x8danke na otok pripeljale mo\xc5\xbee iz Anglije._NEWLINE_Genetske raziskave \xc5\xbeenskih potomcev razkrile, da so bile prve \xc5\xbeenske na otoku me\xc5\xa1ane rase (afri\xc5\xa1ke, azijske in evropske) in so prihajale z otoka Sveta Helena. Po zgodovinskih zapisih naj bi bila na otoku dva para sester, vendar je preiskava MtDNK pokazala, da je bil na otoku le en par sester._NEWLINE_Prvi mo\xc5\xa1ki so pri\xc5\xa1li s \xc5\xa0kotske, Anglije, Nizozemske, ZDA in Italije ter spadajo v tri Y-haploskupine. Imeli so devet priimkov: Collinos, Glass, Green, Hagan, Lavarello, Repetto, Rogers, Squibb in Swain. Odkrili so tudi novo haploskupino iz vzhodne Evrope in Rusije, ki se je pojavila v populaciji po letu 1900. Takrat so otok obiskale ruske ladje. Obstajajo dokazi o neznanem predniku, ki je na otoku pustil svoje gene, ne pa tudi svojega imena. Med mo\xc5\xa1kimi potomci so na\xc5\xa1li \xc5\xa1e \xc5\xa1tiri primere neujemanja, vendar so raziskovalci mnenja, da so bili njihovi o\xc4\x8detje verjetno med oto\xc5\xa1ko populacijo._NEWLINE_Na otoku je 80 dru\xc5\xbein. Zaradi izoliranosti se je na njem razvilo nenavadno nare\xc4\x8dje angle\xc5\xa1\xc4\x8dine, ki je, kot ga je opisal pisatelj Simon Winchester, me\xc5\xa1anica pode\xc5\xbeelske angle\xc5\xa1\xc4\x8dine in angle\xc5\xa1\xc4\x8dine iz 19. stoletja, italijan\xc5\xa1\xc4\x8dine ter afrikanarskega slenga.\n_START_SECTION_\n\xc5\xa0olanje\n_START_PARAGRAPH_\nIzobra\xc5\xbeevanje je osnovno. Otroci kon\xc4\x8dajo \xc5\xa1olo pri \xc5\xa1estnajstih letih in \xc4\x8deprav lahko pri sedemnajstih letih opravljajo maturo, se za to mo\xc5\xbenost odlo\xc4\x8di le malokdo. Na otoku je le ena \xc5\xa1ola, imenovana St. Mary's School, ki izobra\xc5\xbeuje otroke med osmim in \xc5\xa1estnajstim letom. Odprta je bila leta 1975 in ima pet razredov, kuhinjo, oder, ra\xc4\x8dunalni\xc5\xa1ko u\xc4\x8dilnico, \xc5\xa1olski laboratorij in delavnico._NEWLINE_Leta 2010 je pod vodstvom u\xc4\x8ditelja za glasbo Tonya Triggsa za\xc5\xbeivel glasbeni projekt med St. Mary's School in amaterskimi glasbeniki v Britaniji. V projektu so u\xc4\x8denci pisali pesmi, u\xc4\x8ditelj Tony Triggs pa je poskrbel za glasbeno spremljavo. Pesmi so bile tistega leta objavljene na spletu pod naslovom Rockhopper Penguins and Other Songs (2010). Februarja 2013 je oto\xc5\xa1ka po\xc5\xa1ta Tristan Post Office izdala nabor \xc5\xa1tirih znamk, posve\xc4\x8denih glasbenemu projektu. Na znamkah so bila upodobljena oto\xc5\xa1ka glasbila in pesmi iz projekta. V letu 2014 se je dejavnost raz\xc5\xa1irila in se danes nadaljuje kot mednarodni glasbeni projekt.\n_START_SECTION_\nZdravstvo\n_START_PARAGRAPH_\nZaradi majhnega \xc5\xa1tevila ljudi in zaradi porok med sorodniki so se med prebivalci pojavile dolo\xc4\x8dene zdravstvene te\xc5\xbeave, med katerimi je tudi glavkom. Poleg tega je med prebivalci v zelo visokem odstotku (42\xc2\xa0%) prisotna astma. Raziskovalec Noe Zamel z Univerze v Torontu je pri\xc5\xa1el do zaklju\xc4\x8dka, da je bolezen genetska. Trije od prvotnih naseljencev so bili astmatiki._NEWLINE_Leta 2012 je bil Gerard Bulger edini zdravnik na otoku in je skrbel za zdravstvene storitve 270 oto\xc4\x8danov. Manj\xc5\xa1a bolni\xc5\xa1nica, Camogli Hospital, je opremljena z ultrazvokom, rentgenom in gastroskopom. Na otoku ni nobene medicinske sestre, samo negovalka. Medicinske zaloge prihajajo iz Ju\xc5\xbene Afrike, zaradi velike oddaljenosti je te\xc5\xbeko vzdr\xc5\xbeevati rok uporabe zdravil in sanitetnega materiala. Ena izmed zadol\xc5\xbeitev zdravnika je bila tudi preverjanje oskrbe z vodo._NEWLINE_Zdravstveno oskrbo financira vlada, opravlja jo zdravnik iz Ju\xc5\xbene Afrike in pet medicinskih sester. Zaradi le osnovnih storitev, ki jih nudi bolnica, ni mogo\xc4\x8de opravljati zahtevnih operacij in zapletenih porodov. V nujnih primerih so prebivalci primorani poklicati ribi\xc5\xa1ke ladje, ki pogosto ribarijo okoli otoka, da jih odpeljejo na zdravljenje v Cape Town. Leta 2007 so donatorji v sodelovanju z oto\xc5\xa1ko vlado vzpostavili telekomunikacijsko zdravstveno pomo\xc4\x8d, ki mogo\xc4\x8da po\xc5\xa1iljanje elektrokardiogramov in rentgenskih slik za potrebe posvetovanja z zdravniki v drugih dr\xc5\xbeavah. Delovanje sistema je omejeno zaradi slabih satelitskih povezav ter \xc5\xbei\xc4\x8dnih povezav med bolnico in upravno stavbo, kjer se nahaja telekomunikacijski center.\n_START_SECTION_\nMediji\n_START_PARAGRAPH_\nLokalna televizija je na otoku za\xc4\x8dela delovati leta 1984, program je bil posnet in se je predvajal ob torkih, \xc4\x8detrtkih in sobotah. Televizija z oddajanjem v \xc5\xbeivo je na otok pri\xc5\xa1la \xc5\xa1ele leta 2001, zagotavlja jo BFBS (British Forces Broadcasting Service \xe2\x80\x93 radijski in televizijski program britanskih oboro\xc5\xbeenih sil). Prebivalci otoka vidijo programe BBC1, BBC2, ITV in BFBS Extra preko lokalnega analognega relejnega oddajnika. Na otoku je mogo\xc4\x8de poslu\xc5\xa1ati radijski program BFBS Radio 2._NEWLINE_Oto\xc5\xa1ka vlada in zdru\xc5\xbeenje Tristan da Cunha vzdr\xc5\xbeujeta spletno stran www.tristandc.com. Spletna stran gostuje na stre\xc5\xbeniku v Veliki Britaniji, na njej pa se objavljajo tedenske novice z otoka.\n_START_SECTION_\nPo\xc4\x8ditnice\n_START_PARAGRAPH_\nPoletna sezona se na otoku za\xc4\x8dne z dnevom stri\xc5\xbeenja ovac, ki se za\xc4\x8dne v soboto sredi decembra. Skoraj celotno prebivalstvo otoka se zbere na skrajnem koncu otoka Patches Plain, kjer se nahajajo ograde za ovce. Pri stri\xc5\xbeenju ovac uporabljajo ro\xc4\x8dne \xc5\xa1karje. Volno nato ro\xc4\x8dno predelajo in uporabijo za izdelavo obla\xc4\x8dil, ki se prodajajo pod blagovno znamko 37 Degrees South Knitwear Range._NEWLINE_Dela prosti dnevi za vladne uslu\xc5\xbebence in tovarno se za\xc4\x8dnejo pred bo\xc5\xbei\xc4\x8dem in trajajo tri tedne. Ostale delovne skupnosti na otoku imajo lastne dela proste dneve. Ob dolo\xc4\x8denih dnevih ostaja zaprta tudi trgovina, zato si morajo oto\xc4\x8dani pred zaprtjem napraviti zaloge. Tak primer se je zgodil leta 2013, ko je bila trgovina zaprta kar en mesec._NEWLINE_Ker otok ni imel nobenega svojega praznika, se je oto\xc5\xa1ki svet januarja 2014 odlo\xc4\x8dil, da uvede dan \xc4\x8dolna (Longboat Day) s tradicionalno dirko \xc4\x8dolnov. Oto\xc5\xa1ki svet ni navedel, na kateri dan se bo praznik praznoval."